DA Den Europæiske Unions Tidende C 163/16

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 163/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»CHIANTI CLASSICO«

EF-Nr.: IT-PDO-0105-0108-05.12.2003

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område — Bevis for oprindelse — Produktionsmetode —  Tilknytning —  Mærkning —  Krav i nationale bestemmelser —  Andet (angives nærmere)

2. Type ændring(er):

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Varebeskrivelse:

Efter udstedelsen af forordning (EF) nr. 640/2008 er den organoleptiske vurdering blevet ændret og derfor udgår »fruttato di oliva« (frugtagtig oliven) og »erba e/o foglia« (græs og/eller blade). Det nye organoleptiske skema fastlægger bredere intensitetsintervaller. At intervallerne er større end de tidligere forklares med de forandringer i klimaet, som er registreret i de senere år.

Ved vurderingen af de kemiske egenskaber er indholdet af tocopheroler blevet fastsat til over 140 ppm og indholdet af oliesyre til over 72 %.

Kravet om, at indholdet af tocopheroler er over 140 ppm i stedet for 150 ppm, som var kravet i den forrige varespecifikation, begrundes med den type analysemetode, der anvendes til bestemmelsen af tocopherolindholdet. Den forrige angivne værdi på 150 ppm byggede på analysen af en række prøver af olivenolie, som var produceret inden for Chianti Classico-området, og på undersøgelser af oliens kvalitetsegenskaber, som gennemførtes over en tiårsperiode. Indholdet af tocopheroler blev bestemt ved hjælp af den analysemetode, som instituttet for fedtstoffer i Milano havde udarbejdet. Det laboratorium, der for tiden foretager kvalitetsanalysen af olien, anvender derimod en anden standard i analysemetoden til bestemmelse af tocopherolindholdet. De forskelle, der fremkom, giver et mindre favorabelt slutresultat, der udelukkende beror på ændringen af analysemetoden. Forslaget om at sænke tocopherolindholdet til 140 ppm bør derfor betragtes som en tilpasning til analysemetoden og ikke som en sænkning af kvalitetsniveauet.

Hvad angår oliesyreindholdet, har den ugunstige forandring i klimaet i visse vækstsæsoner fremkaldt en modningsproces i olivenfrugterne, hvorved de vigtigste biokemiske fænomener er igangsat for sent, hvilket giver lavere værdier for denne parameter.

3.2. Bevis for oprindelse:

Denne ændring indføres med henblik på at ajourføre resuméarket i henhold til kravene i forordning (EF) nr. 510/2006.

3.3. Produktionsmetode:

Det er fastsat, at temperaturen i udvindingsanlæggene højst må være 27 °C.

Ændringen var påkrævet for at kunne markedsføre olien »Chianti Classico« som »koldpresset«.

Ansøgningen om ændring er indgivet af Consorzio Olio DOP Chianti Classico, Via degli Scopeti 155, Località Sant’Andrea in Percussiva, San Casciano Val di Pesa (FI).

Det er denne sammenslutning, der blev oprettet ved officielt bekræftet dokument den 1. december 1989, og som indgav anmodning om registrering af betegnelsen »Chianti Classico«. Ministeriet har endvidere kontrolleret, at de medlemmer, der tilhører kategorien »olivendyrkere« og tegner sig for mindst 2/3 af den kontrollerede produktion, er medlem af sammenslutningen. Sammenslutningen har desuden medlemmer i kategorien »aftapningsvirksomheder« og »oliemøller«.

RESUMÉ

RÅDETS FORORDNING (EF) Nr. 510/2006

»CHIANTI CLASSICO«

EF-Nr.: IT-PDO-0117-0108-05.12.2003

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarelige myndighed:

Navn: Ministero delle Politiche Agricole Alimentari e Forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655306 E-mail: saco7@politicheagricole.gov.it

2. Sammenslutning:

Navn: Consorzio di tutela della denominazione di origine protetta olio extravergine di oliva «Chianti Classico» Adresse: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tlf. +39 0558228511 Fax +39 0558228173 E-mail: oliodop@chianticlassico.com Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.5. — Ekstra jomfruolie

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Chianti Classico«

4.2. Beskrivelse:

Ekstra jomfruolie med betegnelsen »Chianti Classico« fremstilles af olivenfrugter fra olivenlunde, der er opført i registret over olivenbedrifter og olivendyrkere. Mindst 80 % af oliventræerne skal være af sorterne Frantoio, Correggiolo, Moraiolo og Leccino (for en enkelt sort eller tilsammen), og andre lokale sorter må højst udgøre 20 %.

Produktet skal have følgende egenskaber, når det bringes i handelen:

— syreindhold (udtrykt som oliesyre): højst 0,5 %

— peroxidtal: højst 12 (meqO2)

— UV-ekstinktion: K 232 højst 2,1 og K 270 højst 0,2

— oliesyreindhold: > 72 %

— CMP (polyfenoler) i alt (fenolantioxydanter, metoden anvendt af Stazione Sperimentale per le Industrie degli Oli e dei Grassi): over 150 ppm

— tocopheroler i alt: over 140 ppm.

Olien skal endvidere have:

— en mørkegrøn til grøn farve med gyldne nuancer

— en tydelig frugtagtig olivenoliearoma.

Mere konkret skal resultaterne af panelbedømmelsen være som følger:

a) grøn frugtagtig 3-8

b) bitter 2-8

c) skarp 2-8.

4.3. Geografisk område:

Produktionsområdet for »Chianti Classico«-olien omfatter i provinsen Siena og Firenze følgende kommuner: Castellina in Chianti, Gaiole in Chianti, Radda in Chianti og Greve in Chianti i deres fulde udstrækning, områderne S. Giusmé og Vagliagli i kommunen Castelnuovo Berardenga og bestemte dele af kommunerne Barberino Val d’Elsa, Poggibonsi, San Casciano in Val di Pesa og Tavarnelle Val di Pesa.

Dette område svarer til det afgrænsede geografiske område for »Chianti Classico«-vin, som allerede er omhandlet i interministeriel bekendtgørelse af 31. juli 1932, offentliggjort i den italienske Statstidende (Gazzetta Ufficiale) nr. 209 af 9. september 1932.

4.4. Bevis for oprindelse:

Hver enkelt fase i produktionsprocessen skal overvåges, hvorved alle indgående og udgående produkter i hver fase dokumenteres. Med henblik herpå er alle aktører i produktionskæden forpligtet til at udfylde de i kontrolplanen foreskrevne transportdokumenter. Transportdokumenterne skal ledsage hvert parti oliven og/eller olivenolie og indeholde alle de oplysninger, der kræves for at garantere produktets oprindelse, jf. punkt 4.3. Kontrolinstansen skal have adgang til dokumenterne i forbindelse med kontrolbesøg. På denne måde og ved at bedrifter, producenter, oliemøller og aftapningsvirksomheder opføres i særlige registre, der føres af kontrolinstansen, sikres produktets sporbarhed. Alle fysiske og juridiske personer, der er opført i de pågældende registre, er underlagt kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

Olivendyrkningen i det pågældende område foregår i olivenlunde beliggende mellem isohyeter fra 650-850 mm og isotermer fra 12,5-15 °C. Olivenlundene ligger mere end 200 m over havets overflade på et bakket terræn med en subalkalinsk pH-værdi. I produktionen af »Chianti Classico«-olien må ikke indgå oliven fra olivenlunde, som ikke opfylder disse betingelser, eller som er beliggende på steder, hvor det ikke er muligt at sikre korrekt dyrkning, eller hvor klima- og jordbundsforholdene er anderledes end i resten af området.

Olivenfrugterne høstes direkte fra træet, eventuelt i net eller lærred. Derefter transporteres og opbevares de i mindre, stabelbare kasser med lufthuller i alle fem sider, hvor de må ligge i lag på højst 30 cm. Opbevaring skal i givet fald finde sted i kølige og ventilerede rum og højst i tre dage efter høsten. Transporten til oliemøllen må foregå i de samme kasser eller i andre dertil beregnede beholdere. Anvendelse af sække eller baller er ikke tilladt.

Olivenfrugterne skal inden knusningen i oliemøllen opbevares i rum og beholdere, som er af en sådan beskaffenhed, at det sikres, at produktets kvalitetsmæssige karakteristika bevares.

Forarbejdningen af olivenfrugterne skal finde sted inden for et døgn, efter de er leveret til oliemøllerne, som skal være beliggende i produktionsområdet.

Efter vaskning af olivenfrugterne i lunkent vand foregår udvindingen af »Chianti Classico«-olien ved hjælp af afprøvede og konstante mekaniske og fysiske metoder, hvorved olivenmassens temperatur under hele forarbejdningen holdes på højst 27 °C. For de anvendte metoder er det i enhver henseende fastslået, at de ikke ændrer oliens typiske og traditionelle fysiske, kemiske og organoleptiske egenskaber.

For den enkelte producent eller enhver anden beføjet er det tilladt at blande på hinanden følgende partier olie, som er fremkommet ved forarbejdning af oliven fra samme bedrift. Inden for det område, som angivet i punkt 4.3, må producenterne også overføre partier af oliven og olie til andre producenter med henblik på sammenblanding, for så vidt de pågældende partier opfylder kravene i varespecifikationen. Det er under ingen omstændigheder tilladt at blande »Chianti Classico«-olien med anden olie, heller ikke ekstra jomfruolie, som er fremstillet uden for det i punkt 4.3 anførte område, eller som er fremstillet i dette område, men i tidligere produktionsår, eller fremstillet af oliven høstet efter sidste dato i høstsæsonen, dvs. den 31. december hvert år.

Der må højst produceres 650 kg olivenolie pr. ha i olivenlunde med en tæthed på mindst 200 oliventræer.

I olivenlunde med mindre plantetæthed må der højst produceres 3,25 kg pr. træ.

»Chianti Classico«-olien fremstilles udelukkende af sunde olivenfrugter, som er opnået ved dyrkning efter de bedst egnede landbrugsvidenskabelige dyrkningsmetoder.

De rum og beholdere, hvor olien lagres, skal være af en sådan art, at de sikrer optimal opbevaring af produktet.

Olie, som opfylder kravene i varespecifikationen, skal tappes på flaske senest tre måneder efter godkendelsesdatoen. Hvis denne frist overskrides, skal der på ny foretages prøveudtagning af olien, før den må aftappes.

»Chianti Classico«-olien må tappes på flaske indtil den 31. oktober i det år, som følger efter produktionsåret, og overgangen til frit forbrug kan ske indtil den efterfølgende februar måned.

Produktionsåret skal altid være tydeligt angivet ved mærkningen af »Chianti Classico«-olien.

»Chianti Classico«-olien tappes i produktionsområdet i glasbeholdere af en fastlagt størrelse og i en bestemt mængde på indtil 5 liter. Ved 3-5 liters mængder kan der også anvendes metalbeholdere. Den enkelte beholder skal være hermetisk lukket på en sådan måde, at plomberingsmærket brydes ved åbning af beholderen.

4.6. Tilknytning:

Produktets karakteristiske egenskaber skyldes de særlige jordbunds- og klimaforhold, der hersker i regionen. Området er ret ensartet, hvad jordbunden og klimaet angår, og er kendetegnet ved ret milde og tørre efterårsperioder (med sjældne, men kraftige regnskyl indtil december måned), som er særlig gunstig i forhold til at give olien karakter og smag. Olivenfrugterne høstes traditionelt tidligt for at undgå den første efterårsfrost, der kan skade frugterne. Det tidlige høsttidspunkt går ud over mængden, men er med til at give »Chianti Classico«-olien den organoleptiske »fylde«, som er karakteristisk for olien.

Klimamæssigt ligger området som helhed betragtet på grænsen af, hvor det er muligt at dyrke oliven (isoterm 13 og 14,5). Det indvirker også på frugtdannelsen og betyder, at frugterne høstes ved modningens begyndelse som regel direkte fra træet. Temperaturforholdene er også bestemmende for oliventræernes form (generelt har de åbne opadvendte grene) og for fordelingen af varme og lys i trækronen.

Området er kendetegnet ved særlige klimatiske og hydrologiske forhold og har været geografisk veldefineret siden år 1300.

»Chianti Classico«-olien er resultatet af århundredgamle traditioner, som er blevet videreført fra generation til generation. Befolkningstilvæksten, de religiøse skikke og ceremonier, hvor anvendelse af olien var obligatorisk, og sidst men ikke mindst de ernæringsmæssige grunde med hensyn til kosten hos befolkningen mellem Siena og Firenze satte gennem årenes løb kraftigt skub i produktionen af olivenolie og omdannede vidtstrakte skovområder til olivenlunde og vinmarker og bidrog til at øge begejstringen over den usædvanlige charme ved det toscanske landskab mellem Firenze og Siena.

Produktionsområdet opnåede en helt konkret anerkendelse ved offentliggørelsen af en bekendtgørelse i 1716, ved hvilken hertug Cosimo III fastlagde de nuværende grænser for området som en anerkendelse af kvaliteten og de særlige kendetegn ved vin- og olivenolieproduktionen, en slags beskyttet oprindelsesbetegnelse, længe før denne betegnelse var opfundet. I en omfattende teoretisk og praktisk afhandling om oliven af G. Tavanti i 1819 var de vigtigste eksisterende olivensorter i Chianti Classico-området allerede nævnt.

Dyrkningsmetoderne, områdets særlige klima- og jordbundsforhold og den særlige viden og forskning omkring dyrkningen af forskellige olivensorter har været medvirkende til at opnå en ekstra jomfruolie af højeste kvalitet med særlige karakteristiske egenskaber.

4.7. Kontrolinstans:

Navn: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Adresse: Piazza dei Giudici 3 50122 Firenze FI ITALIA Tlf. +39 0552795507 Fax +39 0552795522 E-mail: —

4.8. Mærkning:

Beholderens etiket skal ud over de sædvanlige angivelser, som er fastsat ved lov og i handelsnormerne, være forsynet med betegnelsen »Olio Extravergine di Oliva Chianti Classico« umiddelbart efterfulgt af »Denominazione di Origine Protetta« (beskyttet oprindelsesbetegnelse) og tydeligt angivet produktionsår med uudslettelig skrift.

Der må ikke tilføjes andre oplysninger på etiketten end dem, som er udtrykkeligt nævnt i varespecifikationen. Det er dog tilladt at anvende producentsammenslutningers mærker, navne på virksomheder, godser og landbrugsbedrifter samt stednavne, der henviser til konkrete steder, hvor olivenfrugterne dyrkes.

Produktets betegnelse skal være påført etiketten med tydelige og uudslettelige bogstaver i en farve, som afviger kraftigt fra etikettens farve. Eventuelle yderligere angivelser skal anføres med en typografi, der højst må være halvt så stor som den skrift, der er anvendt til angivelse af den beskyttede oprindelsesbetegnelse.

(1) EUT L 93 af 31.3.2006, s. 12.